የኢትዮ-ጀርመን ግንኙነት ከዲፕሎማሲው ባሻገር በህዝብ ለህዝብ ጭምር እየተጠናከረ ነው-አምባሳደር ዮአኪም ሽሚድ
 የኢትዮ-ጀርመን የሁለትዮሽ ግንኙነት ከዲፕሎማሲው ባሻገር በህዝብ ለህዝብ ጭምር እየተጠናከረ መምጣቱን በኢትዮጵያ የአገሪቱ አምባሳደር ገለጹ።አምባሳደር ዮአኪም ሽሚድ ከኢትዮጵያ ዜና አገልግሎት ጋር ባደረጉት ቆይታ በአሁኑ ወቅት በሁለቱ አገሮች መካከል ያለው የፖለቲካ፣ የዲፕሎማሲ፣የምጣኔ ሃብትና ማህበራዊ የትብብር ግንኙነት በላቀ ደረጃ ላይ ይገኛል።“ግንኙነቱ በመንግስት ደረጃ ከሚደረገው ትብብር ባለፈም በህዝብ ለህዝብ ያለው ትስስር እየተጠናከረና በጽኑ መሰረት ላይ እየተገነባ መጥቷል”ብለዋል አምባሳደሩ።የሁለቱ ህዝቦች ግንኙነት ከሌሎች አገራት አንጻር ሲታይ ፈርጀ ብዙና ጥልቅ ነው ሲሉም ተናግረዋል።አምባሳደር ዮአኪም የሁለቱ አገሮች ግንኙነት የየአገራቱ ከፍተኛ ባለስልጣናት በየጊዜው የሚያደርጉት የስራ ጉብኝት፣በከተሞች መካከል የሚደረጉት ትብብሮች፣በተለያዩ የልማት መስኮች የሚከናወኑ ድጋፎችና በአለም አቀፍና በአካባቢያዊ ጉዳዮች ላይ ያላቸው ትብብር ለሁለቱ አገራት ህዝቦች መቀራረብ የላቀ አስተዋጽኦ አበርክቷል ብለዋል።“ጀርመን ለኢትዮጵያ 5ኛዋ የወጪ ምርቶች መዳረሻ ናት” ያሉት አምባሳደሩ የአገሮቹ አመታዊ የንግድ ልውውጥ በአሁኑ ወቅት 200  ሚሊዮን ዩሮ በላይ መድረሱንም ገልጸዋል።ከዚህ ንግድ ውስጥ 84 ሚሊዮን ዩሮ የኢትዮጵያ ቀሪው ደግሞ በጀርመን እንደሚሸፈንና የንግድ ግንኙነቱን በአይነትና በመጠን ለማሳደግ የአገራቸው ጽኑ ፍላጎት መሆኑንም ተናግረዋል።ኢትዮጵያ ቡናና የጨርቃ ጨርቅ ምርቶችን ወደ ጀርመን የምትልክ ሲሆን በአንጻሩ የፋርማሲ መገልገያ እቃዎችን፣መድሃኒቶችና ማሽኖችን፣ የኬሚካልና ለአይን ህክምና የሚሆኑ ምርቶችን ደግሞ ከጀርመን ታስገባለች።በኢትዮጵያ 35 የጀርመን ኩባንያዎች በአበባ አትክልትና ፍራፍሬ፣በሎጅስቲክስና ትራንስፖርት፣በፋይናንስ፣ በመድሃኒትና የፋርማሲ መገልገያዎች እንዲሁም በኬሚካል ምርቶች ላይ ተሰማርተው ይገኛሉአምባሳደር ዮአኪም ከ50 ዓመት በላይ ያስቆጠረው የሁለቱ አገሮች የልማት ትብብር በመጀመሪያ ደረጃ ትምህርት፣በቴክኒክና ሙያ በግብርና በብዝሃ-ህይወት ጥበቃ ላይ ያተኮረ መሆኑንም አብራርተዋል።ጀርመን እኤአ ከ 2009 ጀምሮ በኢትዮጵያ 180 ሺ ሄክታር መሬት መልሶ እንዲያገግምና 194 ሺ በላይ አርሶ አደሮች ተጠቃሚ እንዲሆኑ ድጋፍ ማድረጓን ተናግረዋል።“ኢትዮጵያ የምትከተለውን የአረንጓዴ ልማት ፖሊሲ ጀርመን በቅርብ ሆና አስፈላጊውን ድጋፍ ታደርጋለች”ብለዋል አምባሳደሩ።የአገሮቹ ትብብር ድርቅን በመከላከል፣የምግብ ዋስትናን በማረጋገጥ፣በአየር ንብረት ለውጥና ሽብርተኝነትን በመዋጋት ረገድም የተጠናከረ መሆኑን ነው የገለጹት።ኢትዮጵያ በሶማሊያና በደቡብ ሱዳን በተለይም በዳርፉርና አቪዬ ግዛቶች ሰላምና መረጋጋት ለማስፈን የምትጫወተው ግንባርቀ ቀደም ሚና በጀርመን መንግስት ዘንድ ታላቅ አድናቆት የተሰጠው መሆኑንም ተናግረዋል።አምባሳደሩ የኢትዮጵያ ህዝብና መንግስት የጎረቤት አገራት ስደተኞችን በመንከባከብና መልሶ በማቋቋም እያደረጉት ያለውን ጥረትም ምስጋና የሚቸረው ነው ብለዋል።የኢትዮጵያ አለም አቀፍ የሰላም ማስከበር ተልእኮን አቅም ለማሳደግም መንግስታቸው ድጋፍ እያደረገ መሆኑን ጠቅሰዋል።ጠቅላይ ሚኒስትር ኃይለማርያም ደሳለኝ  ባለፈው ህዳር በጀርመን የሥራ ጉብኝት ባደረጉበት ወቅት ከመራሂተ-መንግሥት አንጌላ መርኬልና ከአገሪቱ ፕሬዝዳንት ዮአኪም ጋውክ ጋር በሁለትዮሽ ጉዳዮች ላይ መምከራቸው ይታወሳል።በወቅቱም የኢትዮ-ጀርመን ግንኙነት ለሁለቱ አገሮች ብቻ ሳይሆን ለአፍሪካ አህጉርም አዲስ የትብብር ምዕራፍ የሚከፍት እንደሚሆን መግለጻቸው አይዘነጋም።ከአንድ ምእተ-አመት በላይ ያስቆጠረው የኢትዮ-ጀርመን የሁለትዮሽ ግንኙነት በይፋ የተጀመረው እንደ አውሮፓዊያን አቆጣጠር በ1905 ነበር። ኢዜአ